Oudrektor by sakeontbyt | George Herald
Oudrektor by sakeontbyt
Monday, 06 June 2016, 16:00
Dr. Theuns Eloff prat op 20 Julie in George. Foto:nwu.ac.za
GEORGE NUUS - Om braaivleisvure skiet gewone Suid-Afrikaners se kommervlakke deesdae amper net so hoog op soos die vonke.
In sy boek Wat nou, Suid-Afrika? kyk die oudrektor van Noordwes-universiteit, dr. Theuns Eloff na die kwessies op almal se lippe - werkloosheid en verlammende armoede, die impak van regstellende aksie, die bedreigings vir die oppergesag van die grondwet, die probleme in ons onderwys en misdaad.
Eloff steun op die jongste navorsing en sy ervaring in die politieke- en sakewêreld om nuwe perspektief te gee op al hierdie kwelpunte.
Theuns Eloff is die voorsitter van die Dagbreek Trust en sal voltyds vanaf 1 Julie die uitvoerende direkteur van die FW de Klerk Stigting wees.
Suid-Afrikaners, en veral Pukstudente, sal hom onthou as die vise-kanselier van NWU waar hy twee termyne gedien het. Dr. Eloff sal sensitiewe kwessies wat hy in sy boek aanspreek belig en daar sal geleentheid wees vir vrae vanuit die gehoor.
Die sake-ontbyt vind plaas die oggend van 20 Julie om 0:30 in die George-burgersentrum in Yorkstraat. Kaartjies is beskikbaar teen R130 per person of R1 000 per tafel (10 gaste) en sal 'n warm ontbyt insluit.
Volgens die organiseerder van hierdie gewilde sake-ontbyte in George, Louwrens Selzer, verkoop kaartjies sedert 2012 telkens vinnig uit. Daar is slegs 200 individuale kaartjies of 20 tafels van 10 beskikbaar.
Skakel 079 242 47 82 of stuur 'n epos na louwrensselzer@gmail.com. Hierdie sake-ontbyt word aangebied in samewerking met SAICA Suid-Kaap.
Die hoofborg is Syspro. George Herald, wat sedert die aanvang van Selzer se sakeontbytfunksies in 2012 betrokke is, tree weereens op as mediaborg.